b'\n_START_ARTICLE_\n102 dalmatialaista\n_START_SECTION_\nTarina\n_START_PARAGRAPH_\nTohtori Pavlov on onnistunut parantamaan kolme vuotta vankilassa viett\xc3\xa4neen Cruella de Vilin. Cruellalla oli elokuvassa 101 dalmatialaista pakkomielteen\xc3\xa4 dalmatiankoirista tehty turkki. H\xc3\xa4net on saatu rokotteen avulla pit\xc3\xa4m\xc3\xa4\xc3\xa4n koirista. Ehdonalaisvalvoja Cloe Simon saa Cruellan asiakkaakseen. Cloe Simon ei ole innoissaan t\xc3\xa4st\xc3\xa4, koska Cloen koira Lakritsi (engl. Dipstick ) joutui k\xc3\xa4rsim\xc3\xa4\xc3\xa4n Cruellan tempauksista eik\xc3\xa4 Cloe usko Cruellan todellisuudessa parantuneen. Kiltiksi luultu Cruella muuttuu pahaksi, kun Big Benin ly\xc3\xb6nnit palauttavat h\xc3\xa4nen aivojensa hermoradat entisille paikoilleen. Cruella tapaa ranskalaisen muotisuunnittelija Jean-Pierre Le Peltin, ja t\xc3\xa4st\xc3\xa4 alkaa heid\xc3\xa4n yhteinen uransa muotialalla. Saadakseen turkiksia heid\xc3\xa4n on j\xc3\xa4lleen napattava dalmatialaisia. My\xc3\xb6s Cloen koirat napataan. Kevin Shepherdin (Ioan Gruffudd), Westministerin koirakodin perustajan, avulla koirat p\xc3\xa4\xc3\xa4sev\xc3\xa4t takaisin kotiin ja Cruella suljetaan takaisin vankilaan. Tarinassa on mukana t\xc3\xa4pl\xc3\xa4t\xc3\xb6n dalmatialainen Lumipallo, koirana itse\xc3\xa4\xc3\xa4n pit\xc3\xa4v\xc3\xa4 papukaija Papunen ja muita el\xc3\xa4imi\xc3\xa4.\n_START_SECTION_\nVastaanotto\n_START_PARAGRAPH_\nElokuva tuotti avausviikonloppunaan 19\xc2\xa0883\xc2\xa0351 dollaria. Yhteens\xc3\xa4 elokuva tuotti Yhdysvalloissa 66\xc2\xa0957\xc2\xa0026 dollaria ja maailmanlaajuisesti 116\xc2\xa0654\xc2\xa0745 dollaria. Anthony Powellin tekem\xc3\xa4 puvustus oli ehdolla parhaan puvustuksen Oscar-palkinnon saajaksi.'